ประเทศไทย ยกระดับศูนย์อำนวยการรักษาผลประโยชน์ของชาติทางทะเล(ศรชล.) ป้องกันภัยคุกคาม
ประเทศไทย ยกระดับศูนย์อำนวยการรักษาผลประโยชน์ของชาติทางทะเล(ศรชล.) เพื่อป้องกันภัยคุกคามในลักษณะเครือข่ายอาชญากรรมข้ามชาติและทรัพยากรทางทะเลของชาติพลเรือเอก ลือชัย รุดดิษฐ์ ผู้บัญชาการทหารเรือ ในฐานะรองผู้อำนวยการศูนย์อำนวยการรักษาผลประโยชน์ของชาติทางทะเล พร้อมด้วยนายปิ่นสักก์ สุรัสวดี รองอธิบดีกรมทรัพยากรทางทะเลและชายฝั่ง (ทช.) และหน่วยงานที่เกี่ยวข้อง ร่วมกันประชุมคณะกรรมการบริหารศูนย์อำนวยการรักษาผลประโยชน์ของชาติทางทะเล ครั้งที่ 1 โดย พลเรือเอก ลือชัย รุดดิษฐ์ ผู้บัญชาการทหารเรือ กล่าวว่า ถือเป็นการยกระดับและพัฒนาศักยภาพให้หน่วยงานของรัฐที่เกี่ยวข้องในการรักษาผลประโยชน์ของชาติทางทะเลภายใต้พระราชบัญญัติการรักษาผลประโยชน์ของชาติทางทะเล พ.ศ.2562 ปฏิบัติงานให้ไปในทิศทางเดียวกัน ผ่านการปฏิบัติงานของศูนย์อำนวยการรักษาผลประโยชน์ของชาติทางทะเล (ศรชล.) เช่น กรณีศึกษาการดำเนินการบ้านลอยน้ำของกลุ่ม Seasteading  การแบ่งอำนาจรับผิดชอบแนวเขตแดนทางทะเลใหม่ให้ 22 จังหวัดชายทะเล และผลงานความสำเร็จการแก้การทำประมงผิดกฎหมายและแรงงาน ของศูนย์บัญชาการแก้ไขปัญหาการทำการประมงผิดกฎหมาย (ศปมผ.) จนนำไปสู่การปลดใบเหลืองจากสหภาพยุโรป ด้านนายปิ่นสักก์ สุรัสวดี รองอธิบดีกรมทรัพยากรทางทะเลและชายฝั่ง กล่าวว่า กรมทรัพยากรทางทะเลและชายฝั่ง (ทช.) ทำหน้าที่คุ้มครอง ดูแล อนุรักษ์ ฟื้นฟู และบริหารจัดการทรัพยากรทางทะเลและชายฝั่ง รวมถึงสนับสนุนบุคลากร อุปกรณ์ วิชาการ และจัดเรือทรัพยากรทางทะเลและชายฝั่งที่ประจำการอยู่ในสำนักงานบริหารจัดการทรัพยากรทางทะเลและชายฝั่งที่ 1 – 10 เข้าประจำการในหมวดเรือตรวจการณ์ของ ศรชล. เพื่อปฏิบัติงานบูรณาการร่วมกับหน่วยงานอื่นๆ ควบคุม ตรวจสอบ และเฝ้าระวัง การทำประมงผิดกฎหมาย การปฏิบัติภารกิจคุ้มครองและป้องกันการบุกรุกทำลายระบบนิเวศและทรัพยากรทางทะเลและชายฝั่ง ตามภารกิจหลักของ ทช. ดำเนินงานด้านการคุ้มครองและรักษาผลประโยชน์ทางทะเลร่วมกับ ศรชล. ตั้งแต่ปี 2560 - 2562 ออกเรือตรวจตราเฝ้าระวัง 429 ครั้ง  สนับสนุนเรือประมงที่ตรวจสอบ 7,056 ลำ โดยพบแรงงานที่ตรวจสอบ 81,615 คน และผลคดี IUU รวม 188 คดี เมื่อรวมผลการดำเนินงานทั้งหมด 3 ปี รวม 89,288 ครั้ง